Sekatane e be e le motho wa leemaema. O be a phela nageng, ge Mmagauta a botšiša gore o ya kae o be a re o phetha tša kgwebo. Ge a mo kgopela gore a fele a etšwa le yena a mmotše gore ba ka se tlogele dikgwebo di le tee, yo mongwe o swanetše go šala a hlokometše badiredi dikgwebong le ka gae. Le ge a be a fetša matšatši a ile maeto, Sekatane o be a re go goroga a thome ka go lekola dipuku tša ditšhelete ka tlhokomelo ye kgolo. Ge a di lekotše o be a nyaka tšhelete ka moka go fihla le ka sente ya mafelelo. Ge e ka hlaela o be a galefa bjalo ka tau. Mmagauta a thoma go ja pelo ka gore se yena a bego a se phegeletše e be e le tšhelete. Ge a be a hloka le ya go ithekela se se ratwago ke pelo ya gagwe o be a bona mahumo a Sekatane a a bego a mo dikologile e se selo. A lemoga gore le ge Sekatane a re mahumo ke a bona e be e no ba gona go mo nyantšha monwana ka gore ba be ba se ba nyalana. A napa a gohlomela mogopolo.